দীপাবলির সকালে দিল্লির বাতাস ‘বিষময়’

ওয়েব ডেস্ক: দীপাবলির (Diwali) সকালে দিল্লির (Delhi) বাতাস ‘বিষময়’। উৎসব উপলক্ষে চলছে দেদার বাজি পোড়ানো (Firecrackers)। তার ফলে বাতাসে দূষণের সূচক হয়েছে ঊর্ধ্বগামী। এয়ার কোয়ালিটি ইন্ডেক্স (AQI) বা বাতাসের গুণমান সূচক বলছে, সোমবার সকালে বাতাসের মান ‘খুব খারাপ’ ক্যাটেগরিতে। সকাল ৮টায় সূচকের মান ৩৩৫। সাতসকালে তাই ঘন ধোঁয়াশার চাদরে মুড়েছে রাজধানীর আকাশ বাতাস।

দিল্লির ৩৮টি মনিটরিং স্টেশনে (Monitoring Stations) রেকর্ড হওয়া বেশিরভাগ জায়গার সূচক ৩০০ পেরিয়েছে যা ‘ভেরি পুওর’ বা খুব খারাপ বিভাগে পড়েছে। এদিকে আনন্দ বিহার এবং ওয়াজিরপুরের সূচক যথাক্রমে ৪১৪ এবং ৪০৭ যা ‘সিভিয়ার’ বা ভয়ঙ্কর ক্যাটেগরির। শুধুমাত্র শ্রী অরবিন্দ মার্গ (১৬৫) এবং ডিটিইউ (১৯৮) ‘মডারেট’ অর্থাৎ মাঝারি ক্যাটেগরিতে রয়েছে।

আরও পড়ুন: ১৫ বছরে বিহারে এই প্রথম কমে গেল মহিলা ভোটারের অনুপাত!

প্রসঙ্গত, সূচক শূন্য থেকে ৫০-এর মধ্যে থাকলে ‘ভাল’ বলে বিবেচনা করা হয়। ৫১ থেকে ১০০ হল সন্তোষজনক, ১০১ থেকে ২০০ মাঝারি, ২০১ থেকে ৩০০ খারাপ, ৩০১ থেকে ৪০০ খুব খারাপ এবং ৪০১ থেকে ৫০০ হলে ভয়ঙ্কর বলা হয়। দূষণ নিয়ন্ত্রণ বোর্ডের আশঙ্কা, আগামী কয়েকদিন দিল্লির বাতাসের অবস্থা একই রকম থাকবে, মঙ্গল ও বুধবার কোথাও কোথাও পরিস্থিতি ‘ভয়ঙ্কর’ হতে পারে।

সুপ্রিম কোর্ট দিওয়ালি উপলক্ষে দিল্লিতে বাজি পোড়ানোয় বেশ কিছু বিধিনিষেধ আরোপ করেছে। পোড়ানো যাবে শুধুমাত্র ‘গ্রিন’ বাজি। দিওয়ালির আগের দিন সকাল ৬টা থেকে সন্ধে ৭টা এবং দিওয়ালির দিল সকাল ৮টা রাত ১০টা পর্যন্ত বাজি পোড়ানোয় ছাড়পত্র দেওয়া হয়েছে। নিষিদ্ধ বাজি বিক্রি রুখতে অত্যন্ত কড়া হয়েছে প্রশাসন।